**Upute učenicima**

**Pročitati učenicima prije početka pisanja ispita**

Dragi učenici, danas se natječete u znanju iz fizike na školskoj razini.

Ispit traje **180 minuta** (vrijeme početka i kraja ispita napisati na ploču): od 13:00 do 16:00.

Tijekom pisanja ispita kod sebe i pri ruci **ne smijete** imati nikakav pisani materijal (knjige, bilježnice, formule,…), mobitele niti druge elektroničke uređaje osim kalkulatora. Molimo vas da, u slučaju da imate sada još nešto od navedenog kod sebe, odložite to na predviđeno mjesto prije nego počnemo s pisanjem ispita. Mobitele prije odlaganja **isključite**.

Za pisanje smijete koristiti samo **kemijsku olovku** ili **nalivpero** koji pišu **plavom** ili **crnom** bojom.

Uz pribor za pisanje smijete imati pribor za crtanje i kalkulator.

Za pisanje testa dobili ste (napisati na ploču):

* **listove papira za koncept** – **trgovački papiri s kvadratićima**;
* **listove papira za čistopis – bijeli papiri.**

Sadržaj na listovima za koncept **se ne boduje**. Zato morate na **bijele** listove papira za čistopis, i to **samo jednostrano**, **UREDNO** napisati kompletna rješenja zadataka sa svim postupcima, izvodima i crtežima. Svaki zadatak pišite na zasebnom papiru, a ako vam jedna stranica nije dovoljna za zadatak, nastavite na slijedećem listu. Sve listove (stranice) **numerirajte** i na svakom listu **napišite** vašu **zaporku**. Samo sadržaj na tim listovima **se boduje**.

Ako ćete tijekom pisanja ispita koristiti bilo što od nedozvoljenog materijala, pokušavati prepisivati ili ćete na bilo koji način ometati druge učenike u radu, morat ćemo vas udaljiti iz učionice i diskvalificirati od daljnjeg natjecanja.

Želimo vam puno uspjeha i sreće u radu!